**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ҮЙЛДВЭРЖИЛТИЙН БОДЛОГЫН БАЙНГЫН ХОРООНЫ 7 ДУГААР**

**САРЫН 02-НЫ БААСАН ӨДӨР  /ПҮРЭВ ГАРАГ/-ИЙН**

**ХУРАЛДААНЫ ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-3 |
| **2.** | Хуралдааны дэлгэрэнгүй тэмдэглэл | 4-21 |
| 1.“Монгол Улсын 2020 оны төсвийн гүйцэтгэлийг батлах тухай” Улсын Их Хурлын тогтоолын төсөл /Засгийн газар 2021.06.18-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн зарлагын хяналтын дэд хороонд хүргүүлнэ/ | 4-11 |
| 2.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2021.06.29-ний өдөр өргөн мэдүүлсэн, хоёр дахь хэлэлцүүлэг/ | 11-21 |

***Монгол Улсын Их Хурлын 2021 оны хаврын ээлжит чуулганы***

***Үйлдвэржилтийн бодлогын байнгын хорооны 7 дугаар сарын***

***02-ны өдөр /Баасан гараг/-ийн хуралдааны товч тэмдэглэл***

Үйлдвэржилтийн бодлогын байнгын хорооны дарга Б.Чойжилсүрэн ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Үйлдвэржилтийн бодлогын байнгын хорооны дарга Б.Чойжилсүрэн, Улсын Их Хурлын гишүүн Ж.Бат-Эрдэнэ, Ц.Туваан, Г.Тэмүүлэн нар “Үндсэн хууль” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 18 гишүүнээс 13 гишүүн цахим хуралдааны программын ирцэд бүртгүүлж, 72.2 хувийн ирцтэйгээр хуралдаан 11 цаг 40 минутад Төрийн ордны “Үндсэн хууль” танхимд эхлэв.*

*Чөлөөтэй: О.Цогтгэрэл, Ж.Эрдэнэбат.*

***Нэг.“Монгол Улсын 2020 оны төсвийн гүйцэтгэлийг батлах тухай” Улсын Их Хурлын тогтоолын төсөл*** */Засгийн газар 2021.06.18-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төсвийн зарлагын хяналтын дэд хороонд хүргүүлнэ/*

Хэлэлцэж буй асуудалтай холбогдуулан Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Барилга, хот байгуулалтын яамны Төрийн нарийн бичгийн дарга Г.Магнайсүрэн, Уул уурхай, хүнд үйлдвэрийн яамны Төрийн нарийн бичгийн дарга Г.Нандинжаргал, Хүнс, хөдөө аж ахуй, хөнгөн үйлдвэрийн яамны Санхүү, хөрөнгө оруулалтын газрын дарга Б.Отгонцэцэг, мөн яамны Мал эмнэлгийн ерөнхий газрын дарга Б.Ганзориг, Жижиг, дунд үйлдвэрийн газрын Бодлого, зохицуулалтын хэлтсийн дарга А.Гэрэлзаяа, Сангийн яамны Төсвийн бодлого, төлөвлөлтийн газрын дарга Ж.Ганбат, мөн газрын Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, мөн хэлтсийн шинжээч С.Тулга, мөн яамны Төсвийн хөрөнгө оруулалтын газрын дарга Г.Түвдэндорж, мөн газрын мэргэжилтэн Ж.Дэлгэржаргал, Эдийн засгийн бодлогын газрын дарга Г.Батхүрэл, Хөгжлийн санхүүжилтийн газрын дарга И.Батхүү, мөн газрын мэргэжилтэн Н.Сансармаа, Санхүүгийн бодлогын газрын дарга Н.Мандуул, мөн газрын Санхүүгийн зах зээл, даатгалын хэлтсийн дарга Л.Сонор, Өрийн удирдлагын хэлтсийн мэргэжилтэн Л.Гантогтох, Макро эдийн засгийн бодлогын хэлтсийн дарга Ж.Ганбаяр нар “Үндсэн хууль” танхимаас, Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Хөрөнгө оруулалт, үйлдвэрлэлийн хэлтсийн дарга Ч.Ренчиндамба, Эрчим хүчний сайд Н.Тавинбэх, Эрчим хүчний яамны Хөрөнгө оруулалт, үйлдвэрлэлийн хэлтсийн дарга Б.Отгонцэцэг, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг нар цахимаар тус тус оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Үйлдвэржилтийн бодлогын байнгын хороо хариуцсан ахлах зөвлөх Б.Гандулам, референт Б.Ууганцэцэг нар байлцав.

Төсвийн гүйцэтгэлийн талаарх илтгэлийг Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг цахимаар танилцуулав.

Илтгэл болон аудитын дүгнэлттэй холбогдуулан Улсын Их Хурлын гишүүн Ж.Бат-Эрдэнэ, Б.Чойжилсүрэн нарын тавьсан асуултад Сангийн яамны Төсвийн бодлого, төлөвлөлтийн газрын дарга Ж.Ганбат “Үндсэн хууль” танхимаас, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг цахимаар тус тус хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Ж.Батжаргал Төсвийн зарлагын хяналтын дэд хорооны хуралдаанд танилцуулахаар тогтов.

*Уг асуудлыг 12 цаг 14 минутад хэлэлцэж дуусав.*

***Хоёр.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2021.06.29-ний өдөр өргөн мэдүүлсэн,****хоёр дахь хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хөдөлмөр, нийгмийн хамгааллын сайд А.Ариунзаяа, Барилга, хот байгуулалтын яамны Төрийн нарийн бичгийн дарга Г.Магнайсүрэн, Уул уурхай, хүнд үйлдвэрийн яамны Төрийн нарийн бичгийн дарга Г.Нандинжаргал, Хүнс, хөдөө аж ахуй, хөнгөн үйлдвэрийн яамны Санхүү, хөрөнгө оруулалтын газрын дарга Б.Отгонцэцэг, мөн яамны Мал эмнэлгийн ерөнхий газрын дарга Б.Ганзориг, Жижиг, дунд үйлдвэрийн газрын Бодлого, зохицуулалтын хэлтсийн дарга А.Гэрэлзаяа, Сангийн яамны Төсвийн бодлого, төлөвлөлтийн газрын дарга Ж.Ганбат, мөн газрын Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, мөн хэлтсийн шинжээч С.Тулга, мөн яамны Төсвийн хөрөнгө оруулалтын газрын дарга Г.Түвдэндорж, мөн газрын мэргэжилтэн Ж.Дэлгэржаргал, Эдийн засгийн бодлогын газрын дарга Г.Батхүрэл, Хөгжлийн санхүүжилтийн газрын дарга И.Батхүү, мөн газрын мэргэжилтэн Н.Сансармаа, Санхүүгийн бодлогын газрын дарга Н.Мандуул, мөн газрын Санхүүгийн зах зээл, даатгалын хэлтсийн дарга Л.Сонор, Өрийн удирдлагын хэлтсийн мэргэжилтэн Л.Гантогтох, Макро эдийн засгийн бодлогын хэлтсийн дарга Ж.Ганбаяр нар “Үндсэн хууль” танхимаас, Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Хөрөнгө оруулалт, үйлдвэрлэлийн хэлтсийн дарга Ч.Ренчиндамба, Эрчим хүчний сайд Н.Тавинбэх, Эрчим хүчний яамны Хөрөнгө оруулалт, үйлдвэрлэлийн хэлтсийн дарга Б.Отгонцэцэг, Монгол Улсын Ерөнхий аудиторын орлогчийн албан үүргийг түр орлон гүйцэтгэгч, тэргүүлэх аудитор Ц.Наранчимэг нар цахимаар тус тус оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Үйлдвэржилтийн бодлогын байнгын хороо хариуцсан ахлах зөвлөх Б.Гандулам, референт Б.Ууганцэцэг нар байлцав.

Төсвийн төслийн талаар илтгэлийг Хөдөлмөр, нийгмийн хамгааллын сайд А.Ариунзаяа “Үндсэн хууль” танхимаас танилцуулав.

Илтгэлтэй холбогдуулан Улсын Их Хурлын гишүүн Г.Тэмүүлэн, Б.Чойжилсүрэн нарын тавьсан асуултад Хүнс, хөдөө аж ахуй, хөнгөн үйлдвэрийн сайд З.Мэндсайхан, Уул уурхай, хүнд үйлдвэрийн яамны Төрийн нарийн бичгийн дарга Г.Нандинжаргал, Сангийн яамны Санхүүгийн бодлогын газрын Санхүүгийн зах зээл, даатгалын хэлтсийн дарга Л.Сонор нар хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Г.Тэмүүлэн Төсвийн байнгын хорооны хуралдаанд танилцуулахаар тогтов.

Хуралдаан 1 цаг 16 минут үргэлжилж, 18 гишүүнээс 16 гишүүн хүрэлцэн ирж, 88.9 хувийн ирцтэйгээр 13 цаг 06 минутад өндөрлөв.

**Тэмдэглэлтэй танилцсан:**

ҮЙЛДВЭРЖИЛТИЙН БОДЛОГЫН

БАЙНГЫН ХОРООНЫ ДАРГА Б.ЧОЙЖИЛСҮРЭН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**ҮЙЛДВЭРЖИЛТИЙН БОДЛОГЫН БАЙНГЫН ХОРООНЫ 7 ДУГААР**

**САРЫН 02-НЫ ӨДӨР /БААСАН ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Б.Чойжилсүрэн:** Байнгын хорооны гишүүдийнхээ өнөөдрийн амрыг ирье. Дэлхийн эрүүл мэндийн байгууллага, Засгийн газар, Улсын онцгой комисс, нөгөө мэргэжлийн байгууллагуудаас Ковид-19-ийн онцгой нөхцөл байдалтай холбогдуулан гаргасан зөвлөмж, шийдвэр бол Монгол Улсын Их Хурлын чуулганы хуралдааны дэгийн тухай хуульд заасан онцгой нөхцөлд хэрэглэх цахим хуралдаан, дэгийн дагуу Улсын Их Хурлын гишүүд Байнгын хорооны хуралдаанд MyParliament болон ZOOM meeting программыг ашиглан цахим болон танхимаар оролцож байна.

Байнгын хорооны хуралдаанд оролцож байгаа гишүүдийгээ mанилцуулъя. Адъяасүрэн гишүүн цахимаар оролцож байна. Анандбазар гишүүн цахимаар оролцож байна. Аубакир гишүүн цахимаар оролцож байгаа юм байна. Батжаргал гишүүн цахимаар оролцож байна. Сайнхүүгийн Ганбаатар гишүүн цахимаар оролцож байгаа юм байна. Гонгорын Дамдинням гишүүн цахимаар оролцож байгаа, Лхагвын Мөнхбаатар гишүүн цахимаар оролцож байна. Дамдинсүрэнгийн Өнөрболор гишүүн цахимаар оролцож байна. Шатарбалын Раднаасэд гишүүн цахимаар оролдож байгаа юм байна.

Байнгын хорооны гишүүдийн ирц хүрсэн тул Байнгын хорооны хуралдааныг нээснийг мэдэгдье.

Та бүхэнд өнөөдрийн Байнгын хорооны хуралдаанаар хэлэлцэх асуудлуудыг танилцуулъя.

1.Монгол Улсын 2020 оны нэгдсэн төсвийн гүйцэтгэл, Засгийн газрын 2020 оны санхүүгийн нэгдсэн тайлан Засгийн газар 2021 оны 6 дугаар сарын 18-ны өдөр өргөн мэдүүлсэн, хоёр дахь хэлэлцүүлгийг хийнэ. Санал дүгнэлтээ Төсвийн зарлагын хяналтын дэд хороонд хүргүүлнэ.

2.Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүд байгаа. Засгийн газар 2021 оны 6 дугаар сарын 29-ний өдөр өргөн мэдүүлсэн, хоёр дэр хэлэлцүүлгийг хийнэ. Санал дүгнэлтээ Төсвийн байнгын хороонд хүргүүлэхээр ийм хоёр саналыг санал болгож байна.

Хэлэлцэх асуудал дээр саналтай гишүүд байна уу? Алга байна.

Хэлэлцэх асуудлаа баталъя. Эхний асуудал байна.

**Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгдсэн тайланг нь хэлэлцэж эхэлье ээ.**

Ажлын хэсэг биетээр болон цахимаар хүрэлцэж ирсэн байгаа. Жавхлан сайд цахимаар оролцож байгаа юм байна. Ганбат Сангийн яамны Төсвийн бодлого, төлөвлөлтийн газрын дарга ирсэн байна. Түвдэндорж Сангийн яамны Төсвийн хөрөнгө оруулалтын газрын дарга хүрэлцэн ирсэн байна. Батхуяг Сангийн яамны Төрийн сангийн газрын дарга хүрэлцэн ирсэн байна. Золбоо Сангийн яамны Төсвийн бодлого, төлөвлөлтийн газрын Төсвийн нэгтгэлийн хэлтсийн дарга, Тэлмүүн Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга Санжаадорж, Сангийн яамны Төсвийн бодлого төлөвлөлтийн газрын Төсвийн зарлагын хэлтсийн дарга, Ерхэгүл Сангийн яамны Хөгжлийн санхүүжилтийн газрын мэргэжилтэн, Доржсүрэн Сангийн яамны Санхүүгийн бодлогын газрын Санхүүгийн хөрөнгийн удирдлагын хэлтсийн мэргэжилтэн, Халиун Сангийн яамны Төрийн сангийн газрын санхүүжилт, тайлан бүртгэлийн хэлтсийн мэргэжилтэн, Гантогтох Сангийн яамны Санхүүгийн бодлогын газрын Өрийн удирдлагын хэлтсийн мэргэжилтэн гэсэн ийм бүрэлдэхүүн Сангийн яамнаас хүрэлцэн ирсэн байна. Үндэсний аудитын газраас цахимаар Наранчимэг Монгол Улсын ерөнхий аудиторын орлогчийн үүргийг түр орлон гүйцэтгэгч, Энхжавхлан Үндэсний аудитын газрын Аудитын нэгдүгээр газрын захирал, Энхболд цахим Үндэсний аудитын газрын Аудитын гуравдугаар газрын захирал, Самбууням Үндэсний аудитын газрын Аудитын дөрөвдүгээр газрын захирал гэсэн ийм хүмүүс байгаа юм байна.

Хөдөө аж ахуйн яамныхан хүрэлцэн ирсэн байна.

Отгонцэцэг Хүнс хөдөө аж ахуй, хөнгөн үйлдвэрийн яамны Санхүү хөрөнгө оруулалтын газрын дарга, Ганзориг Хүнс хөдөө аж ахуй, хөнгөн үйлдвэрийн яамны Мал эмнэлгийн ерөнхий газрын дарга, Гэрэлзаяа Хүнс, хөдөө аж ахуй хөнгөн үйлдвэрийн яамны Жижиг, дунд үйлдвэрийн газрын Бодлого зохицуулалтын хэлтсийн дарга, Уул уурхайн яамнаас байгаа юм уу.

Уул уурхай, хүнд үйлдвэрийн яамнаас Нандинжаргал Төрийн нарийн бичгийн дарга, Эрдэнэцэцэг цахимаар оролцож байгаа юм байна, Уул уурхай, хүнд үйлдвэрийн яамны Санхүүгийн хэлтсийн дарга, Нямсүрэн Уул уурхай, хүнд үйлдвэрийн яамны Төсвийн ерөнхийлөн захирагчийн ерөнхий нягтлан цахимаар оролцож байгаа юм байна.

Эрчим хүчний яамнаас Отгонцэцэг Эрчим хүчний яамны хөрөнгө оруулалт, үйлдвэрлэлийн хэлтсийн дарга, Зам тээврийн, хөгжлийн яамнаас Батболд Зам тээврийн, хөгжлийн яамны Төрийн нарийн бичгийн дарга Ренчиндамба Зам тээврийн, хөгжлийн яамны Хөрөнгө оруулалт, үйлдвэрлэлийн хэлтсийн дарга.

Барилга хот байгуулалтын яамнаас Магнайсүрэн Барилга, хот байгуулалтын яамны Төрийн нарийн бичгийн дарга цахимаар оролцож байгаа юм байна. Ийм бүрэлдэхүүнтэй ажлын хэсэг хүрэлцэн ирснийг та бүхэнд танилцууллаа.

Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Монгол Улсын ерөнхий аудиторын орлогчийн үүргийг түр орлон гүйцэтгэгч Наранчимэг танилцуулна

Наранчимэг аудиторын микрофоныг нээе.

**Ц.Наранчимэг:** Та бүхний энэ өдрийн амар амгаланг айлтгая.

Үйлдвэржилтийн байнгын хорооны дарга, Улсын Их Хурлын эрхэм гишүүд ээ,

Төрийн аудитын тухай хуульд заасан Үндэсний аудитын газрын бүрэн эрхийн хүрээнд төсвийн тухай хуулийн дагуу төсвийн ерөнхийлөн захирагчдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд төсвийн гүйцэтгэл аудит хийлээ. Тус Байнгын хороонд харьяалагддаг төсвийн ерөнхийлөн захирагчдын санхүүгийн нэгтгэсэн тайланд төсвийн гүйцэтгэл хийсэн аудитын талаар товчлон танилцуулъя.

Хүнс, хөдөө аж ахуй, хөнгөн үйлдвэрийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд 61 байгууллагын санхүүгийн тайланг нэгтгэснээс 55 байгууллагад дүгнэлт гаргаж, 4 байгууллагыг хамруулан 2 байгууллагад итгэл үзүүлсэн байна. Дүгнэлт гаргасан 55 байгууллагаас 46 байгууллагад зөрчилгүй 7 байгууллагад хязгаарлалттай, нэг байгууллагад сөрөг, нэг байгууллагад санал, дүгнэлт өгөхөөс татгалзлаа.

Хүнс, хөдөө аж ахуй, хөнгөн үйлдвэрийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн, тайланд төсвийн гүйцэтгэл хийсэн аудитаар 262.4 тэрбум төгрөгийн алдаа зөрчил илэрснээс аудитын явцад 19.6 тэрбум төгрөгийн алдааг санхүүгийн тайланд залруулж 50.1 сая төгрөгийн зөрчилд 36 төлбөрийн акт, 238.7 тэрбум төгрөгийн зөрчлийг арилгах 83 албан шаардлага 4.1 тэрбум төгрөгийн зөрчлийг давтан гаргахгүй байх 127 зөвлөмжийг хүргүүллээ.

Тус төсвийн ерөнхийлөн захирагчид хязгаартай санал, дүгнэлт өгсөн болно. Зам, тээврийн хөгжлийн сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд 55 байгууллагын санхүүгийн тайлан нэгтгэснээс 46 байгууллага дүгнэлт гаргаж, нэг байгууллагад итгэл үзүүлэн, 8 байгууллагын удитын түүвэрт хамрууллаа. Дүгнэлт гаргасан 5 байгууллагад хязгаарлалттай 41 байгууллагад зөрчилгүй дүгнэлт өгсөн байна. Тус сайдын 2020 оны санхүүгийн тайлангийн аудитаар 454.8 тэрбум төгрөгийн алдаа зөрчил илрүүлснээс 415.3 тэрбум төгрөгийн алдааг аудитын явцад залруулж 2.6 тэрбум төгрөгийн зөрчилд төлбөрийн акт тогтоож, 30.4 тэрбум Төгрөгийн зөрчлийг арилгах 66 албан шаардлага, 6.5 тэрбум төгрөгийн алдаа, зөрчлийг давтан гаргахгүй 122 зөвлөмжийг өглөө. Тус төсвийн ерөнхийлөн захирагчид хязгаарлалтай санал, дүгнэлт өгсөн болно.

Эрчим хүчний сайдын эрхлэх асуудлын хүрээний байгууллагуудыг 2020 оны санхүүгийн нэгтгэсэн тайланд 32 санхүүгийн тайлан нэгтгэснээс 31 байгууллага дүгнэлт гаргаж, 1 байгууллагыг аудитын түүвэрт хамрууллаа. Дүгнэлт гаргасан найман байгууллагад хязгаарлалттай 13 байгууллагад зөрчилгүй, санал дүгнэлт өгсөн ба тус аймгийн эрхлэх асуудлын хүрээний байгууллагуудыг санхүүгийн тайлангийн аудитаар 147.3 тэрбум төгрөгийн алдаа, зөрчил илэрснээс 83.9 тэрбум төгрөгийн алдааг аудитын явцад залруулж, 90 тэрбум төгрөгийн зөрчилд төлбөрийн акт тогтоож, 40.3 тэрбум төгрөгийн зөрчлийг арилгах 62 албан шаардлага өгч, 23 тэрбум төгрөгийн алдаа, зөрчлийг давтан гаргах ба 126 зөвлөмжийг хүргүүлсэн. Хязгаарлалттай санал, дүгнэлт өгсөн болно.

Уул уурхай, хүнд үйлдвэрлэлийн сайдын эрхлэх асуудлын хүрээний байгууллагуудын санхүүгийн 25 санхүүгийн тайлан нэгтгэснээс аудитад 21 байгууллага хамрагдаж, 4 байгууллагыг түүвэрт хамруулсан болно.

Дүгнэлт гаргасан 2 байгууллагад хязгаарлалттай, 19 байгууллагад зөрчилгүй санал, дүгнэлт өгсөн. Тус сайдын эрхлэх асуудлын хүрээний байгууллагуудын санхүүгийн тайлангаар 408.5 таван тэрбум төгрөгийн алдаа зөрчил илэрснээс 308.2 тэрбум төгрөгийн алдааг аудитын явцад залруулж 0.8 тэрбум төгрөгийн зөрчилд 14 төлбөрийн акт тогтоож, 72 тэрбум төгрөгийн зөрчлийг арилгах 52 албан шаардлага өгч, 27.5 тэрбум төгрөгийн алдаа зөрчлийг давтан гаргахгүй байх 73 зөвлөмжийг өгсөн. Тус төсвийн ерөнхийлөн захирагчид хязгаарлалттай санал, дүгнэлт өгсөн.

Барилга, хот байгуулалтын эрхлэх асуудлын хүрээний байгууллагуудыг 2020 оны санхүүгийн тайланд 9 санхүүгийн тайлан нэгтгэгдсэнээс 5 байгууллага дүгнэлт гаргаж, дөрвөн байгууллагыг түүвэрт хамруулсан. Дүгнэлт гаргасан байгууллагуудаас нэг байгууллагад хязгаарлалттай 4 байгууллагад зөрчилгүй дүгнэлт өгсөн. Тус сайдын эрхлэх асуудлын хүрээний байгууллагуудын 2020 оны санхүүгийн нэгтгэсэн тайланд төсвийн гүйцэтгэл хийсэн аудитаар 9.9 тэрбум төгрөгийн алдаа зөрчил илэрснээс 9.3 тэрбум төгрөгийн алдааг аудитын явцад залруулж 0.4 тэрбум төгрөгийн зөрчлийг арилгах 8 албан шаардлага, 0.2 тэрбум төгрөгийн алдаа зөрчлийг давтан гарахгүй байх 20 зөвлөмжийг өгсөн.

Тус сайдын тайланд зөрчилгүй санал, дүгнэлт өгсөн болно. Аудитын дүгнэлтийг товчлон танилцууллаа.

Анхаарал хандуулсанд баярлалаа.

**Б.Чойжилсүрэн:** Наранчимэг аудитад баярлалаа.

Монгол Улсын 2020 оны нэгдсэн төсвийн гүйцэтгэл, Засгийн газрын 2020 оны санхүүгийн нэгдсэн тайлан болон аудитын дүгнэлттэй холбогдуулан асуулт асуух гишүүдийн нэрсийг авъя. Цахим дээр хэд байна.

Бат-Эрдэнэ гишүүнээр тасалъя.

Бат-Эрдэнэ гишүүн асуулт асууя.

**Ж.Бат-Эрдэнэ:** Жил бүрийн тайланг бид нар сонсдог. Тэгээд нэг л зүйл дээр ярьдаг. Сая би бас тоон дээр чинь яг тэд гэдгийг нь сайн сонссонгүй хэд хэдэн дүгнэлтүүд гарах шиг боллоо. Энэ хязгаарлалттай дүгнэлт дээрээ нэлээн тодруулж нэгдүгээрт хэлэхгүй юу.

Хоёрдугаарт бид ингээд хязгаарлалттай дүгнэлтүүд гаргаад байдаг. Эргээд энэ дээр авч байгаа арга хэмжээнүүд юу байгаа вэ? 2019 оны чинь авсан дүнгүүд ямар байдалтай байна. Ямар арга хэмжээ авсан юм? Одоо энэ 2020 он дээрээ ер нь цаашдаа яая гэсэн ийм бодолтой байж байгаа юм. Ямар ямар хуулиар ер нь ямар арга хэмжээнүүдийг энэ хязгаарлалтай дүгнэлт авсан байгууллагын менежерүүд, байгууллагын одоо тэр удирдлагуудад ер нь ямар арга хэмжээ авч байгаа юм бэ? Энийгээ бид нар хийхгүй бол жил жилдээ нэг ийм, одоо тайланг сонсоод л Байнгын хороо дамжиж сонсоод л Улсын Их Хурал дамжиж сонсоод л Засгийн газар дээр дамжиж сонсоод ингээд л явдаг. Тэгээд энийгээ засаж чадахгүй байгаа юм бол засаж чадахгүй л бол энэ дээрээ дүгнэлт хийхгүй бол цаашаа засаж зарлуулахгүй бол бидний одоо ажлын үр дүн бол гарахгүй шүү дээ. Хууль дүрмээсээ болоод байна уу? Тэр одоо салбарын хуулиуд, бусад одоо хуулиуд ажлын хоорондын уялдаа юунаасаа болоод иймэрхүү зүйлүүд гараад байна гэдэг дээр нэг жоохон тодруулж өгөөч гэж хэлье.

Баярлалаа.

**Б.Чойжилсүрэн:** Хэн хариулах юм. Наранчимэг аудитор хариулъя. Наранчимэг аудитын микрофоныг нээе.

**Ц.Наранчимэг:** Бат-Эрдэнэ гишүүний асуултад хариулъя. Төрийн аудитын байгууллага жил бүрийн санхүүгийн тайланг баталгаажуулах аудитыг хийдэг. Ер нь төрийн аудитын байгууллага хуулиараа санхүү гүйцэтгэл нийцлийн аудитыг хийж гүйцэтгэдэг. Хязгаарлалттай санал, дүгнэлт гэдэг маань тухайн төсвийн ерөнхийлөн захирагчийн санхүүгийн тайланд аудит хийх явцад тодорхой, одоо асуудлууд дээр анхаарал хандуулах зайлшгүй шаардлагатай байна гэдэг асуудлуудаар хязгаарлаж, санхүүгийн хязгаарлалтай санал, дүгнэлтийг өгдөг юм. Тэгээд өгч байгаа хязгаарлалттай санал, дүгнэлтдээ үндэслээд одоо тухайн төсөв захирагчид албан шаардлага буюу зөвлөмжийг өгдөг байгаа. Албан шаардлага зөвлөмжийн хэрэгжилтийг жил бүрийн давтан аудитаар одоо дахин хянаж үздэг байгаа юм. Төрийн аудитын тухай хууль шинэчлэн найруулагдаад 2020 оны 6 дугаар сарын 1-нээс хэрэгжиж эхэлсэн.

Энэ хуулиар хязгаарлалттай санал, дүгнэлт авдаг хариуцлагын тогтолцоог өөрчилж аудитын байгууллагаас өгч байгаа тогтоосон акт өгсөн албан шаардлагыг хэрэгжүүлээгүй тохиолдолд хариуцлага тооцно. Мөн сөрөг буюу татгалзсан цөм дүгнэлт авбал бас хариуцлага тооцно. Татгалзсан дүгнэлт авсан тохиолдолд ажлаас нь халах албан шаардлагыг дээд шатных нь төсөв захирагчид хүргүүлдэг ийм болсон байгаа юм. Бид нар өнгөрсөн жилийн санхүүгийн тайлангийн аудитаар нийтдээ дээд шатны төсөв захирагчид нь 23 албан тушаалтанд хариуцлага тооцуулах саналыг хүргүүлсэн байгаа. Хариуцлага тооцож тухайн дээд шатных нь томилдог эрх бүхий албан тушаалтанд хариуцлага тооцуулах албан шаардлагын биелэлтийг төрийн аудитын байгууллагад ирүүлж ингэж ажилладаг юм.

**Б.Чойжилсүрэн:** Бат-Эрдэнэ гишүүн тодруулъя. Бат-Эрдэнэ гишүүний микрофоныг нээе.

**Ж.Бат-Эрдэнэ:** Улсын төсөв мөнгийг хариуцаж байгаагийн хувьд Сангийн яам маань энэ дээр ер нь ямаршуу бодолтой байгаад байгаа юм бэ? Мэдээж одоо та бүхний өмнөөс тэр төрийн аудитыг хийгээд бүх дүгнэлтүүдийг гаргаад ирж байгаа. Тэр дотроосоо бол хязгаарлагдмал дүгнэлттэй. Тэр тусмаа одоо тухайн байгууллагыг удирдаж байгаа тухайн салбар дээр гарч байгаа алдаа дутагдлууд чинь бол та нарын хувьд бол ил болоод орж ирж байна шүү дээ. Тэгэхээр та бүхэн дээр одоо тэр гарч ирж байгаа дүгнэлтийг үндэслээд дараа дараагийнхаа төсвийн хуваарилалт дээр байдаг юм уу. Эсвэл одоо тухайн хуулийг хэрэгжүүлэхтэй холбоотой төсвийн хуулийг хэрэгжүүлэхтэй холбоотой дараа дараагийнхаа арга хэмжээг авдаг ч байдаг юм у ийм асуудлууд чинь ер нь яаж шийдэгдэж байгаа вэ? Өнгөрсөн жилүүдийн ийм асуудлууд байгаад байгаа юм. Бид бол одоо жил болгон л энийг сонсож байгаа шүү дээ. Сангийн яамыг нэг сонсъё доо.

**Б.Чойжилсүрэн:** Хэн хариулах юм. Ажлын хэсгийн гуравдугаар микрофон. Бат-Эрдэнэ гишүүний асуултад хариулъя.

**Ж.Ганбат:** Үндэсний аудитын газар жил бүрийн төсвийн гүйцэтгэлд бол аудит хийж байгаа. Энэ аудитаар өгсөн зөвлөмжийг нь бол бид биелэлтийг нь бол ингэж хангуулж ажилладаг. Тэгээд энэнтэй холбоотой зөвлөмжийн дагуу бид төсвийн төлөвлөлт болон гүйцэтгэл дээр нь бүх юмнуудыг нь анхаараад тусгаад явдаг. Төсвийн ерөнхийлөн захирагчийн ерөнхий нягтлан бодогчийг бол Сангийн яамнаас зөвшөөрсний дагуу бол томилдог.

Тэгээд яг алдаа гаргасан, ийм ноцтой юу гарсан тохиолдолд Сангийн яамнаас бол энэ санхүүгийн ажилтнуудыг өөрчлөх болон саналыг ингээд төсвийн ерөнхийлөгчид бол тавьдаг. Яг энэ аудитаас өгсөн зөвлөмжийн дагуу бид бол төсвийн төлөвлөлт хийхдээ бол яг энэ зөвлөмжийнх нь дагуу зарим зарим зардлуудыг нь бол бид нар бууруулах байдлаар ингэж авдаг. Төлөвлөлт талдаа бид нар оновчтой төлөвшил, үр ашгийг нь сайжруулах талаар ийм төсвийн шинэчлэлийнхээ юмнууд дээрээ бол яг одоо уялдуулж авч үзэж ингэж хэрэгжүүлж байгаа. Ялангуяа энэ оны хувьд бол бид нар ирэх оны төсвийн төлөвлөлт дээрээ бид нар төсвийн шинэчлэлийг бол нэлээн эрчтэй салбар бүр дээр яриад одоо ажил нь эхэлчихсэн, салбарын яамдуудтайгаа ажиллаж байгаа. Яг энэ дээр бид нар аудитаас өгсөн өмнөх жилүүдийн гүйцэтгэл дээр үндэслэж бол энэ шинэчлэлийн асуудлуудаа бол боловсруулж байгаа.

**Б.Чойжилсүрэн:** Хариулт хангалттай юу. Надад нэг асуулт байна.

Сангийн яам аудит хоёулангаас нь. Сангийн яамнаас асууя. 2020 оны төсвийн хөрөнгө оруулалтаар төсөвт суугаад ажил нь хийгдчихсэн гүйтгэл нь гарчихсан 2020 онд санхүүжүүлж дуусгаагүй объектууд байна. Манай аймаг дээр манай нийт тойрог дээр 31 төсөл арга хэмжээний 6.2 тэрбум төгрөгийг 2020 онд нь суулгаагүй. 2021 оны төсөв дээр энэ объектууд суугаагүй. Ингээд санхүүжилт аваагүй хаячихсан. Яах нь мэдэхгүй ийм объектууд их байна. Энэ дүнг төсвийн ерөнхийлөн захирагч тус бүрээр нь нийтдээ хэчнээн төсөл арга хэмжээн дээр санхүүжүүлээгүй орхисон бэ? 2020 онд энийг мэдэх хэрэгтэй байна. Энийг аудитынхан гаргасан уу яах вэ одоо.

Хэн харуулах юм. Сангийн яам, аудит бэлтгэж байгаарай.

**Ж.Ганбат:** Энэ удаагийн тодотгол бол бид нар яг Ковидын эсрэг эрүүл мэндийн салбар, тэгээд нөгөө иргэдийн орлогыг хамгаалахтай холбоотой зөвхөн энэ ковидын хүрээнд л хийж байгаа тодотгол. Ийм учраас сая яг таны хэлсэн энэ арга хэмжээнүүдийг бол бид нар төсвийн тодотголд тусгаж оруулж ирж бол чадаагүй. Тийм боломж бол байгаагүй. Нийтдээ 239 тэрбум төгрөгийн ийм асуудал байгаа хөрөнгө оруулалтын. Энийг бид нар 2022 оны төсөв дээрээ бас ингээд авч үзсэн. Гэхдээ энийг бид нар 2022 оны төсөв дээрээ авч үзнэ. Гэхдээ энийг дотор нь бас 239-ийг бас нэлээд дотор нь бол дүгнэлт хийж бас нягталж үзэх юмнууд бол байна лээ. Энэ дээр нь бол манайх бол ажиллаж байгаа. Тэгээд энэнийхээ дагуу ирэх оны төсөв дээрээ бол энэ асуудлыг бол тусгаж оруулж ирнэ.

**Б.Чойжилсүрэн:** Сангийн яамнаас тодруулъя. Нийтдээ 239 тэрбум төгрөгийг санхүүжүүлээгүй хаячихсан юм байна шүү дээ. Санхүүжүүлээгүй шалтгаан нь юу байсан юм. Нийт объектын юу жагсаалтыг одоо Байнгын хороонд авмаар байна. Ажлын хэсэг 3 дугаар микрофон хариулъя.

**Ж.Ганбат:** Яах вэ яг санхүүжүүлээгүй шалтгаан нь бол яах вэ нөгөө хөрөнгө оруулалтын гүйцэтгэл оны сүүл рүү шахагдаж орж ирдэг. Бас яг захиалагч болон гүйцэтгэгч нараас гүйцэтгэлээ баталгаажуулж ирээгүйтэй бас холбоотой шалтгаанаар он дамжаад явчихсан. Зарим нэг ажлуудынх нь гүйцэтгэлийг нь нягталж үзэхгүйгээр, одоо бас яг ирүүлсэн юмыг нь бол өгөхөд бол хангалтгүй байсан учраас энийг нягталж үзэж зарим нэгийг нь газар дээр нь захиалагчийн тэр хяналтыг нь дахиж хийлгүүлсний үндсэн дээр өгүүлэх нь зүйтэй юм гэдэг ийм байдлаар бол санхүүжүүлээгүй бол он дамжсан. Тэрнээс биш яг Сангийн яамнаас одоо мөнгөгүй гэдэг юм уу ирснийг нь бол бариад гаргасан юм бол байхгүй байгаа.

**Б.Чойжилсүрэн:** Тэгэхээр 239 тэрбум төгрөгийн нийтдээ хичнээн төсөл арга хэмжээ гэнэ ээ? Тодруулъя 239 тэрбум төгрөгийн санхүүжүүлээгүй дүнтэй 2020 оны төсөвт суугаад ажил нь хийгдсэн, гүйцэтгэл нь оччихсон.

**Ж.Ганбат:** 198 төсөл арга хэмжээ байгаа юм байна.

**Б.Чойжилсүрэн:** Тэгэхээр 198 төсөл арга хэмжээг бүгдийг нь шалгаж үзэх шаардлага гарсан юм уу?

**Ж.Ганбат:** Үгүй ээ одоо өөрөөр хэлэх юм бол яг 12 сарын бид нар чинь бол одоо төрийн сангийн гүйлгээ бол оны сүүл рүү та бол өөрөө мэдэж байгаа. Энэ 2021 он байна уу, 2025 он байна уу ингээд бид бас нэг хугацаагаар тасалбар болдог. Яг оны сүүл рүү шахагдаж орж ирдэг, зарим нь бол оны сүүлийн одоо яг 12 сарын 31-ний өдөр ирсэнтэй холбоотойгоор бид санхүүжилтийг нь хийж чадалгүйгээр он дамжсан ийм л асуудлууд байгаа. Зарим нь он гараад 1 сард ирчихсэн ч юмнууд байгаа. Таны асуугаад байгаа наад тойрогтой холбоотой юмнууд бол сая тодрууллаа. Ондоо багтаж ирээгүй 1 сард ороод ирсэн юм байна.

Тэгэхлээр бид нөгөө төсвийн жил дуусчихсан учраас санхүүжүүлж чадаагүй.

**Б.Чойжилсүрэн:** Тэгэхээр ингэе гүйцэтгэл нь хэдний өөр юм яриад байгаа юм. 12 сарын эхээр өгсөн, 11 сард өгсөн гүйцэтгэлүүд гараагүй гээд. Тэгэхээр тэр гүйцэтгэлүүдийг он сартай нь энэ зуун ерэн найм төсөл арга хэмжээний гүйцэтгэл санхүүжүүлээгүй шалтгааныг Байнгын хороонд ирүүлэх хэрэгтэй байна. Тэгэхгүй бол бизнес эрхлэгч нар маань Сангийн яамнаас айгаад энийг нэг шийдэж өгөөч ээ. Үнэхээр хүнд байна. Хохирч байна. Энэ тал дээр одоо аудит ямар дүгнэлт гаргасан юм?

**Ц.Наранчимэг:** Байнгын хорооны даргын асуусан асуултад хариулъя. Огт хэрэглээгүй 151 арга хэмжээ байгаа. 804.2 тэрбум төгрөгийн өртөгтэй санхүүжүүлэх дүн нь бол 65.2 хоёр тэрбум төгрөг байгаа Сангийн яамны зүгээс хөрөнгө оруулалтын төлөвлөгөөний гүйцэтгэлд бас зохицуулалт хийсэн байгаа. 36 төсөл арга хэмжээнд 5 төсвийн ерөнхийлөн захирагчдын хүрээнд 38.8 тэрбум төгрөгийн одоо зохицуулалтыг хийж санхүүжилтийг олгосон байгаа. 53 төсөл арга хэмжээний 50.4 тэрбум төгрөгийг барьцаа хөрөнгийн одоо дансанд байршуулсан байгаа. Барьцаа хөрөнгийн дансанд санхүүжилтийг байршуулснаар 2020 онд 17 төсөл, дараагийн онд бас санхүүжүүлэх эх үүсвэрийг бүрдүүллээ гэж ингэж аудит, хөрөнгө оруулалтын тайландаа тусгасан.

Увс аймагт одоо таван төсөл арга хэмжээний санхүүжилтийг олгоогүй байна. Энэ нь нэгдүгээрт Улсын комиссын акт оны эцэст баталгаажсан.

Хоёрдугаар шалтгаан нь гэрээ байгуулсан боловч одоо худгийн ус нь гараагүй учраас санхүүжилт хэтэрсэн. Мөн модон гүүр нь болохоор зураг төсвийн одоо баталгаажаагүй зураг төсөвгүйгээс хэрэгжээгүй гэсэн эдгээр шалтгаанаар Увс аймагт 590 сая төгрөгийн төсөвт өртөгтэй тухайн онд 419 сая төгрөгөөр санхүүжигдэх 289.9 тэрбум төгрөгийн гэрээтэй ийм ажлыг бол одоо санхүүжилтийг нь олгоогүй байна. Сангийн яамны тухайд Сангийн яам материалаа бүрэн бүрдүүлж ирсэн ажлуудын санхүүжилтийг одоо 2020 ондоо бүрэн оруулсан байна гэсэн хөрөнгө оруулалтын аудитын тайланд тусгагдсан байгаа. Мөн оройтож гэрээ байгуулсан 4 төсвийн ерөнхийлөн захирагчийн ажлын санхүүжилтийг олгоогүй байна гэсэн ийм тайланд.

**Б.Чойжилсүрэн:** Тэгээд энэ дүгнэлт дээр байна шүү дээ Наранчимэг аудитор аа та сая танилцууллаа шүү дээ 804 тэрбум төгрөгийн төсөвт өртөгтэй ажлуудыг огт хийгээгүй. Бусад нь хийгдсэн тэр 198 төсөл арга хэмжээний 200 гаруй тэрбум төгрөгийн төсөл санхүүжилтийг хийгээгүй. Одоо энийг тэгээд хангалттай гэж үнэлж байгаа юм уу? Юу гэж хэлж байгаа юм. Одоо сая Сангийн яам ярилаа шүү дээ. Бусад яамдуудаас очсон гүйцэтгэлийг эргэж шалгах ёстой. Итгэхгүй байгаа юм байна тийм үү. Тэгэхээр одоо юу Байнгын хороонд өргөдөл гомдлууд их ирж байна. Тэр гүйцэтгэлийг нь яг эх хувиар нь яах вэ канондоод, энэ 198 төсөл арга хэмжээний санхүүжүүлээгүй дүнг нэгдүгээрт Байнгын хороонд ирүүлж тайлбар ирүүлэхийг одоо бид нар шаардаж байна. Дүгнэлт дээрээ энийг бас хангалттай гэж үнэлэх үү? Юу гэж үнэлэх вэ? Ямар шалтгаанууд байгаа юм.

Зарим нь 11 сард очуулсан л гэнэ, 12 сард очуулсан л гэнэ. Сангийн яам өгдөггүй л гэнэ. Хүнээр яриулахгүй бол өгдөггүй л гэнэ. Янз янзын л юм ярьж байна лээ.

Гишүүд асуулт асууж дууслаа. Монгол Улсын 2020 оны нэгдсэн төсвийн гүйцэтгэл, Засгийн газрын 2020 оны санхүүгийн нэгдсэн тайлан болон аудитын дүгнэлттэй холбогдуулж үг хэлэх гишүүдийн нэрсийг явъя.

Алга байна. Хэзээ ирүүлэх юм Сангийн яам. Ойрын хугацаанд ирүүлэх хэрэгтэй байна.

Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг хэлэлцсэн талаарх Байнгын хорооноос санал, дүгнэлт гарна. Санал, дүгнэлтийг Төсвийн зарлагын хяналтын дэд хороонд хүргүүлнэ.

Монгол Улсын Их Монгол Улсын 2020 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайланг хэлэлцэж дууслаа.

**Дараагийн асуудалд оръё. Монгол Улсын 2021 оны Төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслийн хоёр дахь хэлэлцүүлгийг хийе.**

Ажлын хэсэг, илтгэл тавих сайдаа дууд яамныхаан.

Сангийн яамнаас ажлын хэсэг хүрэлцэн ирсэн юм байна.

Мөнгөнчимэг Сангийн дэд сайд байхгүй байгаа юм уу? Наранцогт Сангийн яамны Төрийн нарийн бичгийн дарга, Ганбат Сангийн яамны Төсвийн бодлого, төлөвлөлтийн газрын дарга, Батхүрэл Сангийн яамны Эдийн засгийн бодлогын газрын дарга, Мандуул Сангийн яамны Санхүүгийн бодлогын газрын дарга, Батхүү Сангийн яамны хөгжлийн санхүүжилтийн газрын дарга, Түвдэндорж Сангийн яамны төсвийн хөрөнгө оруулалтын газрын дарга, Золбоо Сангийн яамны Төсвийн бодлого, төлөвлөлтийн газрын Төсвийн нэгтгэлийн хэлтсийн дарга, Тэлмүүн Сангийн яамны Төсвийн бодлого, төлөвлөлтийн газрын Төсвийн орлогын хэлтсийн дарга, Санжаадорж Сангийн яамны Төсвийн бодлого төлөвлөлтийн газрын Төсвийн зарлагын хэлтсийн дарга, Сонор Сангийн яамны санхүүгийн бодлогын газрын Санхүүгийн зах зээл, даатгалын хэлтсийн дарга, Ганбаяр Сангийн яамны Макро эдийн засгийн бодлогын хэлтсийн дарга, Мэндбаяр Сангийн яамны Төсвийн бодлого төлөвлөлтийн газрын Төсвийн нэгтгэлийн хэлтсийн мэргэжилтэн, Сансармаа Сангийн яамны Хөгжлийн санхүүжилтийн газрын мэргэжилтэн, Гантогтох Сангийн яамны Санхүүгийн бодлогын газрын Өрийн удирдлагын хэлтсийн мэргэжилтэн, Дэлгэржаргал Сангийн яамны Төсвийн хөрөнгө оруулалтын газрын мэргэжилтэн, Тулга Сангийн яамны Төсвийн бодлого төлөвлөлтийн газрын Төсвийн орлогын хэлтсийн шинжээч, Бадамсүрэн Эрдэнэт үйлдвэр төрийн өмчит үйлдвэрийн газрын дарга, Ганхуяг Эрдэнэс Тавантолгой хувьцаат компанийн гүйцэтгэх захирал. Энэ хүмүүс байна уу? Бадамсүрэн захирал, Ганхуяг захирал хоёр.

Хүнс, хөдөө аж ахуй яамнаас Мэндсайхан Хүнс, хөдөө аж ахуй, хөнгөн үйлдвэрийн сайд цахимаар оролцож байгаа юм уу? Отгонцэцэг Хүнс, хөдөө аж ахуй, хөнгөн үйлдвэрийн яамны санхүү хөрөнгө оруулалтын газрын дарга, Ганзориг Хүнс, хөдөө аж ахуй, хөнгөн үйлдвэрийн яамны Мал эмнэлгийн ерөнхий газрын дарга, Гэрэлзаяа Хүнс, хөдөө аж ахуй, хөнгөн үйлдвэрийн яамны жижиг, дунд үйлдвэрийн газрын бодлого зохицуулалтын хэлтсийн дарга.

Уул уурхайн яамнаас Ёндон Уул уурхай, хүнд үйлдвэрийн сайд, Эрдэнэцэцэг Уул уурхай, хүнд үйлдвэрийн яамны Санхүүгийн хэлтсийн дарга, Нямсүрэн Уул уурхай, хүнд үйлдвэрийн яамны Төсвийн ерөнхийлөн захирагчийн ерөнхий нягтлан бодогч цахимаар оролцож байгаа юм байна.

Эрчим хүчний яам. Тавинбэх эрчим хүчний сайд, Отгонцэцэг Эрчим хүчний яамны Хөрөнгө оруулалтын үйлдвэрлэлийн хэлтсийн дарга.

Зам, тээврийн хөгжлийн яам. Халтар Зам, тээврийн хөгжлийн сайд, Батболд Зам, тээврийн хөгжлийн яамны Төрийн нарийн бичгийн дарга Рэнчиндамба Зам, тээврийн хөгжлийн яамны Хөрөнгө оруулалт, үйлдвэрлэлийн хэлтсийн дарга.

Барилга, хот байгуулалтын яам. Магнайсүрэн Барилга, хот байгуулалтын яамны Төрийн нарийн бичгийн дарга, Должинсүрэн Барилга, хот байгуулалтын яамны Санхүү, хөрөнгө оруулалтын газрын дарга, Гүнболд Барилга, хот байгуулалтын яамны Бодлого, төлөвлөлтийн газрын дарга гэсэн ийм ажлын хэсэг байгаа юм байна.

Ийм дэгтэй юм байна. Улсын Их Хурлын чуулганы хуралдааны дэгийн тухай хуулийн 33.2 дээр Засгийн газраас санаачилсан хуулийн төслийн танилцуулгыг Ерөнхий сайд, эсвэл тухайн асуудал эрхэлсэн Засгийн газрын гишүүн, тухайн Засгийн газрын гишүүн түр эзгүй байгаа бол түүнийг орлож байгаа Засгийн газрын гишүүн танилцуулга хийнэ гэсэн.

Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслийн талаарх танилцуулгыг Засгийн газрын гишүүн Ариунзаяа хийнэ. Ажлын хэсгийн 2 дугаар микрофон.

**А.Ариунзаяа:** Байнгын хорооны дарга, эрхэм гишүүд ээ,

Монгол Улсын Засгийн газраас Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг 2021 оны 6 дугаар сарын 29-ний өдөр Улсын Их Хуралд өргөн мэдүүлсэн Монгол Улсад коронавируст халдварын тархалт нэмэгдэж, урьдчилан тооцоолох боломжгүй нөхцөл байдал үүсэж, ард иргэдийн эрүүл мэнд, орлогыг хамгаалахад чиглэсэн зайлшгүй шаардлагатай нэмэлт санхүүжилт хийх цаг үеийн шаардлага үүсэж байгаагаас гадна хил орчмын цар тахлын тархалтын улмаас түүхий эдийн экспорт эрс буурч, төсвийн орлогод сөргөөр нөлөөлж эхэллээ. Энэ төсвийн тодотголын хүрээнд иргэдийн эрүүл мэнд хамгаалах, эрүүл мэндийн салбарын нэн шаардлагатай санхүүжилтийг шийдвэрлэхэд төсвөөс нийт 735.1 тэрбум төгрөг, хүүхдийн мөнгө болон нийгмийн халамжийн тэтгэмжийг он дуустал үргэлжлүүлэн олгоход 618.9 тэрбум төгрөг, Засгийн газрын нөөц санг 60 тэрбум төгрөг, аймгийн Засаг даргын нөөц санг 20 тэрбум төгрөгөөр тус тус нэмэгдүүлэхээр тооцсон.

Төрийн байгууллагуудын төсвийн хэмнэлтийн хүрээнд урсгал зардлыг 132.9 тэрбум төгрөг, улсын төсвийн хөрөнгө оруулалтыг 90 тэрбум төгрөг, гадаад зээлийн ашиглалтыг 60 тэрбум төгрөг, нийт 282.9 тэрбум төгрөгийн зардлыг танана. Эдгээр хэмнэгдсэн зардлыг Ковид-19 цар тахлын эсрэг авах хариу арга хэмжээг санхүүжүүлэхэд зарцуулна. Дээрх бодлогын арга хэмжээний үр дүнд Монгол Улсын 2021 оны нэгдсэн төсвийн нийт орлого 13.7 их наяд төгрөг, нэгдсэн төсвийн нийт зарлага 15.7 их наяд төгрөг, төсвийн тэнцвэржүүлсэн алдагдал 3.7 их наяд төгрөг буюу дотоодын нийт бүтээгдэхүүний 8.8 хувьтай тэнцэхээр байна.

Байнгын хорооны дарга, эрхэм гишүүд ээ,

Ковид-19 халдварт цар тахлын нөхцөл байдалтай уялдуулан Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн хоёр мянга хорин нэгэн оны төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсэж байна.

Баярлалаа.

**Б.Чойжилсүрэн:** Баярлалаа. Монгол Улсын 2021 оны төсвийн тодотголтой холбогдуулан асуулт асуух гишүүдийн нэрсийг авъя. Цахимаар байна уу? Тэмүүлэн гишүүнээр тасалъя.

Тэмүүлэн гишүүн асуулт асууя.

**Г.Тэмүүлэн:** Тэгэхээр би бас яах вэ энэ төсвийн тодотголтой холбогдуулаад ер нь зүгээр ирэх жилийн хүрээнд манай энэ Зам, тээврийн яам, Уул уурхай яам, Сангийн яамтай холбоотой нэг хоёр, гурван асуудлыг асуух гэсэн юм. Тэгэхээр ерөөсөө энэ удаагийн одоо Монгол Улсын Засгийн газрын магадгүй хамгийн том бүтээн байгуулалтын асуудал бол энэ газрын тосны үйлдвэр байгаа. Үйлдвэржилтийн байнгын хороогоор сая энэ намрын чуулганаар уул уурхай юунаас одоо хамгийн их шуурхайлж бид бүхэнд хүсэлт тавьж түргэвчилсэн горимоор Газрын тосны үйлдвэрийг дэмжих тухай хуулийг батлуулсан. Тэгээд энэ өнгөрсөн би яах вэ гүйцэтгэл дээр асууж болно. Тэгэхдээ би тодотголтой холбогдуулж бас тэгж нэмж асууж байгаа юм.

Яамдын зүгээс энэ газрын тосны боловсруулах үйлдвэрийг дэмжих тухай хуулийн хэрэгжилт хир байна вэ?

Хууль батлагдсанаас хойш та бүхэн Засгийн газрын зүгээс энэ журмыг батлах ёстой журмын ажил хаана байна вэ? Засгийн газраас байгуулсан, одоо байнгын ажиллагаатай ажлын хэсэг Шадар сайдаар ахлуулсан ажиллаж байх ёстой. Энэ ажлын явц ямар байна вэ? Та хэд ер нь ямар түвшинд хийж байна? Бид нар хуучин чуулганы хуралдаан дээр ярьж байсан Сангийн яамтай холбоотой нэг, хоёр асуудал байгаа. Газрын тосны үйлдвэрийг дэмжихтэй холбогдуулж энэ газрын тос, түүхий тосыг дамжуулах хоолой барих ажил бол удаашралтай байна. Энэ асуудлыг түргэвчлэх гэдэг чиглэлийг Байнгын хорооноос өгсөн. Сангийн яамны зүгээс энэ дамжуулах хоолойн тендертэй холбогдуулж Засгийн газраас баталгаа гаргах асуудал хөндөгдсөн. Баталгааны асуудал юу болж байгаа вэ?

Дээрээс нь хөгжлийн банктай холбогдуулж өндөр хүүтэй, 12 хувийн хүүтэй төрийн өмчийнхөө компаниудыг санхүүжүүлдэг асуудал хөндөгдсөн. Сангийн яам энэ санхүүжилтийн асуудал дээр яаж байна. Хөгжлийн банканд чиглэл өгсөн үү. Энэ дээр тодорхой ахиц дэвшил гарсан зүйл байна уу? Засгийн газрын баталгаа болоод Хөгжлийн банкны санхүүжилт аль аль нь бол энэ дамжуулах хоолойн тээвэртэй холбоотой асуудал. Тэгэхээр бид нарын хувьд 2024, 2025 онд.

**Б.Чойжилсүрэн:** Тэмүүлэн гишүүнд 1 минут нэмж өгье.

**Г.Тэмүүлэн:** Тэгэхээр 2024, 2025 онд, одоо бид нар энэ газрын тосны боловсруулах үйлдвэрийг хугацаанд нь ашиглалтад оруулах үүрэгтэй. Энэ дээрээс Сангийн яамнаас хамааралтай саян үндсэн хоёр том асуудал гол ерөөсөө барилга, бүтээн байгуулалтын асуудал дээр тээвэр одоо чиглэл болж байна. Зам, тээврийн яамнаас хүн байна уу.

Зам, тээврийн асуудал сая сүүлийн 2, 3 сарын хугацаанд тээвэрлэлтийн асуудал хүндэрсэн. Тээвэрлэлтийн асуудал хүндэрсэн. Одоо бараа бүтээгдэхүүн, тээвэрлэлтийн асуудал Эрээн болон Замын-Үүд дээр 6-8 дахин өссөн. Бараа бүтээгдэхүүний нэвтрэлт байхгүй болчихсон. Энэ тал дээр одоо ямар ахиц дэвшил гарч байна. Үүнээс үүдэлтэйгээр цаашлаад энэ үйлдвэрийн ажиллагаа доголдвол яах вэ гэдэг асуудал үүсэж байна. Энэ тал дээр ямар юутай байна? Саяын тэр журмын төсөл яагаад Засгийн газраар одоо болтол эзлэгдэхгүй байна вэ? Бид нар аль 2 сард энэ хуулийг чинь баталж өгсөн. Та бүхэн сарын дотор бараг боловсруулах үүрэгтэй байсан.

Өнөөдөр 7 сар гарч байна. Бүхэл бүтэн 5 сар болчихсон байна. Журмын асуудал хаана явна вэ? Аль яаман дээр гацаатай байна вэ?

**Б.Чойжилсүрэн:** Тэмүүлэн гишүүний асуултад хариулъя.

Ажлын хэсэг хэн хариулах юм. Эхлээд Уул уурхайн яам, дараа нь Зам, тээврийн яам. Дараа Сангийн яам харуулна.

Ажлын хэсгийн 2 дугаар микрофон.

**Г.Нандинжаргал:** Тэмүүлэн гишүүний асуултад хариулъя. Тэгэхээр яах аргагүй энэ газрын тосны хуультай холбоотойгоор бол журмыг бид нар батлах ёстой. Журмын төсөл бол бэлэн болсон. Бид нар одоо нэн яаралтай горимоор бол Засгийн газраар энийг оруулж батална.

Тэгэхээр энэ дээр бол бид нар бас шүүмжлэлийг хүлээж авлаа. Нэн яаралтай горимоор одоо бид нар дараагийн долоо хоног гэхэд бол засгаар оруулж батлуулна. Газрын тосны дамжуулах хоолойн тендерийн хувьд бол энэ тендер маань одоо нийтдээ ингээд бараг хоёроос гурван удаа хойшилчхоод байгаа юм. Хойшилж байгаа шалтгаан нь бол оролцогч компаниудаас одоо энэ тендерийн баримт бичиг боловсруулалт дээр бас цаг өгөөч. Бид нар энэ бүтээн байгуулалтын том төсөл дээр бас нухацтай хандъя гэсэн оролцогч компаниудаас нь тийм хүсэлт ирсэн.

Тийм учраас бид нар одоо хоёроос гурван удаа бол хойшилчхоод байгаа. Түүнчлэн бол оролцож байгаа компаниудын хувьд бол яах аргагүй бол Засгийн газрын баталгаа бол эндээс бол асууж байгаа. Засгийн газрын баталгааны хувьд бол бид нар Сангийн яамтай яриад шаардлагатай тохиолдолд энийг Засгийн газрын баталгаа гаргаж өгнө гэсэн ийм одоо явцтай байгаа.

Тэгэхээр энэ яалт ч үгүй одоо 2024 онд ашиглалтад ороход бол хамгийн эхний ээлжинд бол дамжуулах хоолой бол ашиглалтад орчихсон байх ёстой. Үүнийг бол бид нар бол тун одоо нухацтай авч үзэх зайлшгүй шаардлагатай байгаа. Сангийн яамнаас харуулах уу?

**Б.Чойжилсүрэн:** Ажлын хэсгийн 2 дугаар микрофон. Ажлын хэсгийн нэгдүгээр микрофон өгөх юм байна шүү.

**Л.Сонор:** Гишүүний асуултад хариулъя. Сангийн яам, Санхүүгийн зах зээл даатгалын хэлтсийн дарга Сонор. Тэгэхээр газрын тосны үйлдвэр дээр бол тендер зарлагдсан байгаа. Түрүүн өгсөн хариултын дагуу Сангийн яаман дээр бол шаардлагатай тохиолдолд баталгаа гаргах, энийг бол манай яам холбогдох яамдуудтай хамтраад судлаад явж байгаа. Одоогоор бол өрийн баталгаа гаргах боломж бол хязгаарлагдмал газрын тосны төслийн хувьд бол одоо судалгаанууд бол хийгдээд явж байгаа. Тэгээд судалгаан дээрээ үндэслээд цаашдаа бол баталгаа гаргах уу үгүй юу гэдгийг бол шийдвэрлээд явах байх.

**Б.Чойжилсүрэн:** Зам, тээврийн яам байна уу, цахимаар байна уу? Зам, тээврийн яамныхан Тэмүүлэн гишүүний асуултад хариулъя.

Мэндсайхан сайд мэдээлэл өгье.

**З.Мэндсайхан:** Тэмүүлэн гишүүний асуултад нэг мэдээлэл өгчихье. Хилийн боомтууд дээр үүсээд байгаа энэ ачаа тээвэртэй холбоотой асуудал дээр өнөөдөр Засгийн газрын хуралдаанаар шийдвэр гарсан байгаа. Тэгэхээр юу вэ гэхээр зэрэг Замын-Үүд, Гашуун сухайт боомт дээр Ерөнхий сайдын захирамжаар бүрэн эрхт төлөөлөгч томилох нэгдүгээрт шийдвэр гарсан байгаа.

Мөн түүнчлэн одоо боомтууд дээр хуримтлагдаад энэ тээврийн хил гаалийн Ковидын нөхцөл байдлаас хамаараад нааш нь оруулж болохгүй байгаа энэ бөөгнөрлийг шийдэх шаардлагатай байна гэж ажлын хэсэг байгуулсан байгаа. Энэ ажлын хэсгийн бүрэлдэхүүнийг бол Нямбаатар сайд ахалж байгаа. Мөн одоо энэ дэд ажлын хэсгийг Зам, тээврийн хөгжлийн сайд ахалж байгаа.

Өнөөдөр үдээс хойш Ерөнхий сайд холбогдох сайд нар энэ боомтууд дээр очиж ажиллахаар газар дээр нь очиж тодорхой шийдлүүдийг гаргахаар сая шийдвэрлэсэн байгаа. Мэдээлэл өгчихье.

Тэмүүлэн гишүүн тодруулъя.

**Г.Тэмүүлэн:** Тэгэхээр энэ ерөөсөө Засгийн газрын хамгийн том ажлын нэг нь газрын тосны үйлдвэр. Тэгэхээр газрын тосны үйлдвэр дээр бид нар саяын тэр дамжуулах олон асуудлыг шийдэхгүй бол ямар нэг байдлаар тэр дамжуулах хоолой, тэр нь Засгийн газрын зүгээс аль нэг хэлбэрээр. Суурингаар нь тийм үү эсвэл одоо юу гэдэг юм тодорхой зүгээр албан бичгээр байдаг юм уу, ямар нэг байдлаар та хэд баталгаа гаргахгүй бол энэ тендер хүчингүй. Цаашид дамжуулах хоолой баригдахгүй. Газрын тосны үйлдвэр хугацаандаа ашиглалтад орохгүй байх нөхцөлд орно шүү. Энийг анхаараарай хоёр дахь нь. Би саяын тэр одоо дамжуулах хоолойн баталгаанаас гадна ер нь зүгээр энэ төсвийн тодотгол орчхож байна. Яамдууд тэр дундаа уул уурхайн яам. Энэ хөрөнгө оруулалттай холбоотой асуудлууд дээрээ, тодотгол дээрээ яг хийж байгаа хөрөнгө оруулалтууд дээрээ эрх ашгийн эрэмбээр хандаж чадаж байна уу? Эдийн засгийн үр өгөөжтэй хөрөнгө оруулалтуудыг тавьж чадаж байна уу үгүй юу? Та хэд өмнөх жил бас л ярьж байсан. Нөгөө нэг Монголын далд уурхайн музей гээд л 3.9 тэрбум төгрөгийн асуудлуудыг тавьж байсан. Гэтэл газрын тосны үйлдвэр чинь өөрсдөө 5.6 тэрбум төгрөгөөр.

**Б.Чойжилсүрэн:** Тэмүүлэн гишүүнд 1 минут нэмж өгье.

**Г.Тэмүүлэн:** Жилийн жилд та хэд нэг төсөвт тавьж орж ирэхээрээ л Уул уурхайн яам, Барилга, хот байгуулалтын яам шиг л ингээд нэг далд уурхай музей гэдэг асуудлыг тавьдаг. 3.9 тэрбум төгрөг тавьдаг. Гэтэл цаана чинь эрх ашгийн эрэмбээр энэ газрын тосны боловсруулах үйлдвэр, энэ чинь өөрөө 5.4 тэрбум төгрөгийн өрөм авъя гэдэг асуудлыг тавьж байна шүү дээ. Тэрүүгээрээ бид нар цаашдаа магадгүй одоо 2, 3 тэрбум долларын өөрсдөө хийх өрмийн ажлуудыг хийе. Эдийн засгийн үр өгөөжтэй байя. Жилийн дотор хөрөнгө оруулалтаа нөхчихье гэдэг асуудлыг тавиад байдаг. Гэтэл та хэд цаана нь далд уурхайн музей барих гээд яриад байдаг.

Эрх ашгийн эрэмбээр хандаж чадаж байгаа юу? Энэ журмын асуудал болоод энэ Байнгын ажиллагаатай байх, газрын тус үйлдвэр барьж байгуулах Шадар сайдаар ахлуулсан ажлын хэсэг хаана ажиллаж байна? Хуралдсан уу? Хамгийн сүүлд хэзээ хуралдав? Журам хаана байна вэ? Энэ асуудлуудыгаа түргэвчлэхгүй бол цаг хугацаа биднийг хүлээхгүй. 2024 он болоход одоо гурван жил үлдсэн байна, дамжуулах хоолой байхгүй байна. Тендер нь дуусаагүй байна.

**Б.Чойжилсүрэн:** Хэн хариулах юм. Уул уурхай, хүнд үйлдвэрийн яам.

Ажлын хэсгийн 2 дугаар микрофон.

**Г.Нандинжаргал:** Тэмүүлэн гишүүний асуултад хариулъя. Тэгэхээр бид нар яах вэ, ач холбогдлоор эрэмбэлбэл яах аргагүй газрын тосны үйлдвэр одоо 2024 онд ашиглалтад орох ёстой. Энэ дээр бас 2, 3 асуудал байгаа юм. Яг түрүүн одоо Тэмүүлэн гишүүн хэлснээр бол бид нар энэ Хөгжлийн банкан дээр байгаа зээлийн эргэн төлөлт, хүүгийн асуудал байгаа юм. Энэ эмийг бол Сангийн яаман дээр бол бас тодорхой хэмжээгээр л шийдэж өгч байгаа. Тэгэхээр бол эхний ээлжинд бол энэ газрын тосны төслийн нэгж маань бол, бас санхүүгийн хувьд бол бас нэг их тийм сайнгүй байгаа. Бид нар Хөгжлийн банкнаас тодорхой хэмжээний мөнгөн хөрөнгө авсан. Түүнийхээ бол эргэн төлөлтийг ингээд хязгаарлаад ингээд явж байгаа.

Өрөм авах асуудал дээр бол улсын төсөв бол хүндрэлтэй байгаа. Хөрөнгө оруулалтын ямар нэгэн фонд бол тэд нарт энэ жил бол байхгүй. Гэхдээ ирэх жилээс бол Давст 31 цаашлаад зарим нэгэн талбай дээр болбол бид нар хөрөнгө оруулалт бол гаднаас татах ийм чиг хандлагатай байгаа. Тэгэхээр ямар нэгэн байдлаар болох байх. Журмын асуудлыг бол уул уурхайн яамнаас бол бид нар аль болох одоо нэн яаралтай горимоор бол хэлэлцүүлж, ингээд бид нар батлуулна засгаар.

Ер нь бол би бэлэн болчихсон байгаа. Бид нар анхааралдаа авна.

Баярлалаа.

Тэр ажлын хэсэг бол одоохондоо бол хуралдаж амжаагүй байгаа. Гэхдээ хамгийн сүүлд яах вэ Уул уурхай яаман дээр бол бид нар өнгөрсөн долоо хоногт ажлын хэсгээ хуралдуулсан. Энэ бол зөвхөн энд яамны хүрээнд бид нар тухайн журмыг бол хэлэлцүүлж ингээд батлуулъя гэсэн ийм чиг хандлагатай байгаа. Бүрэн бүрэлдэхүүнээрээ хуралдаж амжаагүй байгаа юм. Тийм хуралдаагүй байгаа. Тийм байна.

**Б.Чойжилсүрэн:** Тэмүүлэн гишүүнд хариулт хангалттай юу. Надад 2, 3 асуулт байна. Өнгөрсөн жил нэгдсэн төсвийн тэнцвэржүүлсэн алдагдал 4 их наяд, 860 орчим тэрбум төгрөг болсон. Одоо энэ жил тодотголоор 3 их наяд 650 орчим их наяд төгрөг болно. Нийлээд 2020, 2021 ондоо багтаад нэгдсэн төсвийн тэнцвэржүүлсэн алдагдал маань 8.5 орчим их наяд төгрөг болж байна. 3 тэрбум гаруй доллар хоёр жилийн хугацаанд. Манай өрийн хязгаар маань хүндэрч байгаа байх. Нэрлэсэн дүнгээрээ энэ онд нэг 70 гаруй хувьтай. Өнөөгийн үнэ цэнд шилжүүлэх юм бол нэг 60 луу орох ёстой. Энэ асуудал дээр ямар одоо бодлого барьж байгаа юм бэ? Сангийн яамны санхүүгийнхэн, Төсвийн бодлогынх нь энэ дээр бас нэг хариулмаар байна, нэг.

Хоёрдугаарт энэ цахилгаан, дулаан уурын төлбөрийг аж ахуйн нэгж, айлуудын төлбөрийг Эрдэнэт үйлдвэр хариуцаж байгаа гэсэн. 1 сарын 1-нээс 7 сарын 1-ний хооронд ямар гүйцэтгэл гарав. Он дуустал хэрвээ үргэлжлэх юм бол ямар хэмжээний эх үүсвэр шаардлагатайг нэг мэдмээр байна. Энэ нь өөрөө Эрдэнэт үйлдвэр зээл авахгүй хүндрэхгүй, санхүүгийн хувьд хүндрэхгүйгээр явах бололцоо бий юу. Зэсийн үнэ өссөн учраас энэ талаар нэг мэдээлэл өгөөдхөөч ээ.

Гуравдугаарт энэ сайжруулсан түлш 2022 оны 4 сар хүртэл байсан уу, 50 хувиар хямдруулна. Эх үүсвэр хаанаас ямар байгууллага, ямар дүнгээр хариуцаж байгаа талаар мэдээлэл авъя.

Дараагийнх нь асуулт нефтийн үнэ дэлхийн зах зээл дээр өсөөд эхэлчихсэн. Одоо нефтийн үнийн зөрөөг бас төрөөс татаас, төрийн өмчийн компаниуд хариуцаж байгаа байх. Энэ талаар одоо цаашид ямар бодлого барихаар төсвийн тодотголд оруулж ирсэн юм? Ийм 4 асуултад хариулт авъя.

Хэн хариулах юм. Ажлын хэсгийн 3 дугаар микрофон.

Асуултад хариулъя. Энэ Засгийн газрын 2020 оны 211 дүгээр тогтоолоор төрөөс нөгөө цахилгаан, дулааны эрчим хүч, дулааны уур хэрэгслийн төлбөр, цэвэр бохир усны үйлчилгээний төлбөр болон энгийн хог хаягдлын үйлчилгээний хураамжийг Эрдэнэт үйлдвэр, нийгмийн хариуцлагынхаа хүрээнд бол ингээд хариуцаж байгаа өөрөөр хэлбэл төр дааж байгаа хэсэг. Энэн дээр яг одоо энэ бол 2020 оны 12 сараас эхэлж хэрэгжсэн. Тэгээд одоо яг энэ оны гүйцэтгэл нь бол 5 сарын байдлаар 487.9 тэрбум төгрөгийг бол төр хариуцаж ингэж даагаад байна. Үүн дотор нь 407.6 тэрбум төгрөг нь цахилгаан, дулааны эрчим хүч, дулааны уур хэрэглэсний төлбөр байна. 71.1 тэрбум төгрөг нь цэвэр бохир усны үйлчилгээний төлбөр байна. 8.1 тэрбум төгрөг нь бол энгийн хог хаягдлын хураамжийн хөнгөлөлт гээд ингээд нийтдээ 487.9 тэрбум төгрөг байна. Засгийн газар дээр энийг яг энэ Ковидын үед бол иргэдийн орлогоо хамгаалахын тулд энийг он дуустал бол үргэлжлүүлэн төр бол хариуцах нь зүйтэй юм гэдэг ийм байдлаар бол Засгийн газрын шийдвэр гарсан байгаа. Энэ дагуу бид нар он дуустал хугацаанд дахиад 500-гаад тэрбум төгрөг бол дунджаар болон ингээд дахиад энэ дээр бол гарах юм байна гэдэг ийм байдлаар үзсэн. Зэсийн үнэ бол харьцангуй энэ он гарснаас хойш 9 мянгаас дээшээ ингээд өсөлттэй. Дунджаар бол 9 мянга гарантай байгаа. Тэгэхлээр энэнтэй холбоотой Эрдэнэт үйлдвэр дээр бид нар бол төсөв дээрээ бол зэсийн үнээ 6500 гэж тооцсон. 9 мянга гарантай явж байгаа учраас энэ дээр яах вэ үнийн өсөлтөөс үүсээд Эрдэнэт үйлдвэр дээрээ орлого бол нэмэгдэж бас Эрдэнэт үйлдвэр дээр харьцангуй боломж бол үүсэж байгаа. Бид нар хуулийн дагуу бүх татвар, төлбөр хураамжуудаа бүрэн авч байгаа. Ингээд татвар төлбөрүүдээ аваад үлдсэн ашгаасаа Эрдэнэт үйлдвэр нийгмийн.

**Б.Чойжилсүрэн:** Ажлын хэсгийн 3 дугаар микрофон нээе.

**Г.Нандинжаргал:** Нийгмийн хариуцлагынхаа хүрээнд бол энэ асуудлыг он дуустал үргэлжлүүлээд явах бололцоотой юм гэдэг ийм байр суурийг бол Эрдэнэт үйлдвэрийн удирдлагууд бол Засгийн газрын хуралдаан дээр бол илэрхийлсэн байгаа. Тэгээд яах вэ зэсийн үнэ өндөр байгаа учраас бол энийг он дуустал Эрдэнэт үйлдвэр хариуцаад татварын дараах ашгаасаа ингээд явахад бол бүрэн бололцоотой юм гэдэг ийм байдлаар Засгийн газрын хуралдаан дээр шийдсэн байгаа. Нөгөө сайжруулсан шахмал түлшний үнийн хөнгөлөлтийг бол энэ оны 4 дүгээр сар хүртэл бол 75 хувиар хөнгөлж явсныг 50 хувиар хөнгөлье гэдэг шийдвэрийг Засгийн газрын хуралдаан дээр бол гарсан байгаа. Энэнтэй холбоотой хөнгөлөлтийг бол Эрдэнэс Тавантолгой компани мөн нийгмийн хариуцлагынхаа хүрээнд гаргаж явна.

Энэ оны 4 сар хүртэл энэ хөнгөлөлт бол үргэлжлээд ингээд зогсчихсон байсан. Энийг он дуустал үргэлжлүүлье гэдэг шийдвэрийг Засгийн газар дээр гаргасан.

**Б.Чойжилсүрэн:** Ажлын хэсгийн гуравдугаар микрофон өгье.

**Г.Нандинжаргал:** Энэ дээр бол бас нэг 60-аад, энийг бол мөн 2022 оны 4 дүгээр сар хүртэл бол ингээд үргэлжлүүлье гэдэг ийм шийдвэр Засгийн газар гаргасан. Тэгэхлээр энэтэй холбоотой бол нэг 60 гаран тэрбум төгрөг бол Эрдэнэс Таван толгой нийгмийн хариуцлагынхаа хүрээнд даана гэдэг ийм байдлаар бол одоо урьдчилсан тооцоонуудаа гаргаад явж байгаа.

Төсвийн алдагдал, өрийн хязгаар ямархуу байна гээд. Энэ дээр бол өнгөрсөн 2020 онд бол бид нар төсвийн алдагдлыг бол 12 хувьтай бол гүйцэтгэлээрээ гарсан хязгаар нь бол 12.5. Гэхдээ энэ төсвийн тогтвортой байдлын хуулиараа бол эдийн засгийн өсөлт хасах болсон тохиолдолд төсвийн тусгай шаардлага мөрдөх гээд. Энэ дагуу бол зохицуулагдсан. Энэ оны хувьд бол бид нар төсвийн алдагдлыг бас Ковидын нөхцөл байдал 8.8 гэж төсвийн тодотгол дээр оруулж ирсэн. Тэгээд Төсвийн тогтвортой байдлын хуулийн дагуу төсвийн тусгай шаардлага, төсвийн алдагдлын хэмжээ болон өрийн тусгай шаардлага үйлчлээд нэг жилээр хойшлуулъя гээд нэг ийм байдлаар бол хуулийн өөрчлөлт оруулж ирсэн. Тэгэх дээр өөрийн энэ төсвийн алдагдлын хязгаар энэ онд үйлчлэх байсан хязгаар 2022 онд өрийн хязгаар мөн адил 2022 оноос бол ингэж үйлчлэхээр ингэж орж ирж байгаа. Мэдээж төсвийн алдагдал нэмэгдэж байгаатай холбоотой өрд бол хүндрэл учирч байгаа. Гэхдээ бол энийг бид нар нэг нэг жилээр ингэж үйлчлэлийг нь ингэж хойшлуулахаас өөр аргагүй. Ийм байдалтай энэ төсвийн алдагдал нэмэгдсэнээр хүүгийн зардал дээр бол дарамт орж ирж байгаа. Энэ дээр нийтдээ нэг 300-гаад тэрбум төгрөгийн хүүгийн дарамт бол төсвийн зарлага талдаа дарамтууд орж ирж байгаа ийм байдалтай байна.

**Б.Чойжилсүрэн:** Нефтийн үнэ яах юм. Одоо татаас явах юм уу, явахгүй юм уу, чөлөөлөх юм уу, чөлөөлөхгүй юм уу? Хэн хариулах вэ?

Уул, уурхайн хүнд үйлдвэрийн яам ажлын хэсгийн 2 дугаар микрофон.

**Г.Нандинжаргал:** Үнийн хувьд бол дэлхийн зах зээлээс бол хамааралтай байгаа. Гэхдээ одоо шатахуун үнийн зөвлөл бол нэлээн сайн ажиллаж байгаа. Ямар ч байсан энэ ондоо бол нэг их төдийлөн өсөхгүй байх. Цаашлаад бол бид нар, ер нь Уул уурхай, хүнд үйлдвэрийн яамны зүгээс бид нар яах вэ, Эрчис Ойл компани дээр бид нар энэ үнийг яаж барих вэ, хейжин яаж хийх вэ гэдэг талаар бол бид нар ажиллаж байгаа. Тэгэхээр энэ яалт ч үгүй бас нөгөө дэлхийн зах зээлээсээ шууд хамааралтай болохоор бид нар бол яаж ийгээд л барина гэдэг ийм л бодлого баримталж байгаа ер нь бол.

**Б.Чойжилсүрэн:** Төсвийн алдагдлын 3.6 их наяд байгаа шүү дээ. Тэрний хэд нь эх үүсвэртэй байгаа юм. Хэд нь эх үүсвэргүй байгаа юм. Гадаад бондоор санхүүжүүлэх юм уу, дотоод бондоор хөгжүүлэх юм уу? Энэ талаараа мэдээлэл өгөөч? Байнгын хорооны гишүүдэд. Ажлын хэсэг, 3 дугаар микрофон.

**Г.Нандинжаргал:** Төсвийн алдагдал нэмэгдсэнтэй холбоотойгоор мөн өмнө гаргасан бас бондуудын үндсэн төлбөртэй холбоотойгоор бид 3.6-г бол энэ бонд гаргахаас өөр аргагүй ийм нөхцөл байдал руу орно. Тэгэхдээ энийг бол дотоод гэдэг ийм байдлаар л одоо яах вэ, гаргана гэдэг ийм урьдчилсан тооцоо хийчихсэн л явж байгаа. Гишүүд асуулт асууж, хариулт авлаа.

Үг хэлэх гишүүн байна уу? Цахимаар байна уу? Тэмүүлэн гишүүнээр тасалъя.

Тэмүүлэн гишүүн үг хэлье.

**Б.Чойжилсүрэн:** Төсвийн тодотгол орж ирж байна. Тэгэхээр одоо ерөөсөө бид бүгдийн хувьд би бас хэлээд л байгаа Сангийн яамныханд, бусад яамныханд. Ер нь зүгээр төсвийн алдагдал өөрөө их хэмжээгээр нэмэгдэж байна. Өр нэмэгдэж байна. Тэгэхээр бид бүхэн энэ хуулийнхаа шаардлагыг биелүүлж чадахаа болилоо. Энэ ч үүднээсээ би энэ төсвийн тогтвортой байдлын хуулийг бол цаашид үргэлжлүүлж хэрэгжүүлэх ёстой гэдэг байр суурин дээр байгаа. Төсвийн тодотголыг дэмжихгүй байгаа. Бид бүхэн яг энэ цар тахлын хүнд нөхцөл байдалд онцгой нөхцөлд бол төсвийн сахилга батыг илүү ихээр дээшлүүлэх хариуцлагыг илүү их дээшлүүлэх шаардлага байгаа. Энэ үүднээсээ би цаашид Төсвийн тогтвортой байдлын хуулийг улсын өр болоод төсвийн энэ алдагдлыг дотоодын нийт бүтээгдэхүүнийхээ хоёр хувь болон 60 хувьд нь барих энэ бодлогыг бол бид нар үргэлжлүүлэх ёстой. Төсвийн тогтвортой байдлын хуулийн анхны суурь зарчмыг бид нар эргэж үйлчлүүлэх асуудлыг харин энэ онцгой цар тахлын онцгой нөхцөлд бол хэрэгжүүлэхийг шаардах ёстой. Тэгэхээр энэ үүднээсээ цаашид бид нарт одоо бол гарц шийдэл хэрэгтэй байна. Эдийн засаг, аж ахуйн нэгжүүдээ хувийн хэвшлийнхнийгээ дэмжсэн бодлого хэрэгтэй байна. Эрсдэлийг удирдах зөв төлөвлөлт хэрэгтэй байна.

Сангийн яамныхан та бүхэн одоо энэ дээр бас нэг илүү анхаарч ажиллаач. Намар гэхэд одоо энэ эрсдэлийн төлөвлөлтөө оруулж ирээч. Гол нь ирэх 2, 3 жилийн хугацаанд бид нар яах юм бэ. Цаашид одоо юу гэдэг юм эдийн засаг, төсөв санхүүгийнхээ асуудлуудыг яах юм. Магадгүй тэр хүсээгүй бодит үнэнтэйгээ нүүр тулж, илүү одоо бүсээ чангалах энэ бодлогууд шаардлагатай байна. Та бүхний оруулж ирж байгаа төсвийн тодотголоор бол салбар болгоноос яам, болгоноос 1-2 хон хувиар гэдэг юм уу, төсвийн тодотголыг хийж байгаа зардлыг бууруулж байгаа асуудлууд орж ирж байна. Энэ бол хангалтгүй. Энэ бол эрсдэлийн менежмент биш. Зөв удирдлага, зөв төвлөлтийн асуудал бол биш байгаад байгаа юм.

Тэгэхээр эрс шийдэмгий, зоригтой шийдлийг бид нар гаргахгүй бол 2 жилийн дараа бид нар нөхцөл байдлыг яахыг мэдэхгүй. Магадгүй энэ Засгийн газрын үед ч биш байж магадгүй. 2024, 2025 онд Засгийн газрын өр зээл, төсвийн алдагдал, тэнцэл яах вэ гэдэг асуудлууд хамгийн чухал асуудал болж байгаа. Тэгэхээр энэ чиглэсэн бодлого хэрэгтэй байна. Би тэгээд Уул уурхай яам, Хүнс хөдөө аж ахуй, хөнгөн үйлдвэрийн яам, Зам, тээврийн яамных нь гол суурь эдийн засгийг дэмжих, аж ахуйн нэгжүүдийг дэмжих, хувийн хэвшлүүдийг дэмжих, макро эдийн засгийн энэ хөгжлийг тэтгэх энэ бодлогуудыг та хэд гаргаж хийгээч ээ.

Зам, тээврийн яаман дээр би түрүүн хэлсэн. Газрын тосны үйлдвэр барьж байгуулахтай холбоотой, хилийн боомт, тээвэрлэлтийн асуудлууд хүнд байна. Энэ суурь асуудлаа шийдээч. Уул уурхайн яаман дээр ганц том бүтээн байгуулалт болсон газрын тосныхоо үйлдвэр бүтээн байгуулалт, түүхий эд бас дамжуулах хоолойн асуудлууд чинь бүгд гацсан байна. Энэ асуудал хариуцаж байгаа хүмүүс байхгүй байна. Магадгүй Шадар сайд нь Ковидтойгоо тэмцээд завгүй байж магадгүй. Гэхдээ Шадар сайдаар ахлуулсан энэ ажлын хэсэг ажлаа хийх ёстой, журмаа батлах ёстой. Сангийн яамны зүгээс ч гэсэн энэ асуудлууд дээр анхаарах ёстой.

**Б.Чойжилсүрэн:** Үг хэлж дууслаа. Одоо зарчмын зөрүүтэй санал гаргах, гишүүд байна уу? Санал гаргахгүй юм байна гишүүд. Санал хураалт явуулж дууслаа тэгвэл.

Монгол Улсын 2021 оны төсвийн тухай хуульд өөрчлөлт оруулах тухай, Нийгмийн даатгалын сангийн 2021 оны төсвийн тухай хуульд өөрчлөлт оруулах тухай хуулийн төслүүдийн хоёр дахь хэлэлцүүлгийг хийсэн талаар Үйлдвэржилтийн бодлогын байнгын хорооноос гаргах санал, дүгнэлтийг Улсын Их Хурлын гишүүн Тэмүүлэн гишүүн Төсвийн байнгын хороонд танилцуулчихъя.

Монгол Улсын 2021 оны төсвийн тодотголын төслийн хоёр дахь хэлэлцүүлгийг хэлэлцэж дууслаа. Үйлдвэржилтийн бодлогын байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье.

Гишүүдэд баярлалаа. Ажлын хэсэгт баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ